Author: Milan Petro
Last saved by: molnarova
Company: ÚV SR OZAP

Predkladacia správa

Správa o realizácii programu PHARE v Slovenskej republike sa predkladá každoročne ako komplexná informácia o stave implementácie programu PHARE v SR. Program PHARE je jedným z troch programov predvstupovej pomoci Európskej únie, ktorého prostredníctvom sa realizovala podpora kandidátskych krajín v oblasti harmonizácie legislatívy, budovania inštitúcií a prípravy na zapojenie sa do štrukturálnych fondov EÚ, Európskeho fondu regionálneho rozvoja a Európskeho sociálneho fondu.

Účelom predloženia správy je vyhodnotenie stavu implementácie projektov v rámci jednotlivých finančných memoránd v podmienkach Slovenskej republiky.

Správa popisuje implementáciu projektov schválených v rámci finančných memoránd, ktoré boli v platnosti v roku 2003. Ide o finančné memorandá 2000 až 2002, čo predstavuje spolu 77 projektov s celkovou alokáciou  240,37  MEUR.

Uskutočňované aktivity sú rozdelené do 15 oblastí podľa ich vecného zamerania. Okrem aktivít realizovaných v oblasti budovania inštitúcií a harmonizácie legislatívneho prostredia s právom EÚ smerovala podpora z programu PHARE aj na rozvoj podnikania a konkurenčného prostredia, mimovládne a neziskové organizácie a na podporu rozvoja regiónov, najmä v rámci cezhraničnej spolupráce a na programy pre podporu vyraďovania jadrovej elektrárne.

Finančné memorandum 2000 bolo k 31. 12. 2003 uzavreté, keď zo 44,64 MEUR alokovaných pre SR (mimo komunitárnych programov finančne riadených priamo Európskou komisiou) bolo nakontrahovaných 41,97  MEUR (94,0 % prostriedkov), vyčerpaných 38,91 MEUR, t.j. 92,7 % z nakontrahovaných prostriedkov.

Z Finančných memoránd 2001 bolo do konca kontraktačného obdobia (do 30. 11. 2002) nakontrahovaných 33,89 MEUR (mimo komunitárnych programov), čo predstavuje  70,3 %. Termínom uzávierky na vyplatenie kontrahovaných finančných prostriedkov z tohto memoranda je 30. november 2004. Pre projekt SR0103.02 Infraštruktúra pre rómske osady (8,3 MEUR) bola doba kontrahovania predĺžená o jeden rok (do 30. 11. 2004), je reálny predpoklad, že tieto prostriedky budú využité.

Finančné memorandá 2002 mali k 31. 12. 2003 nakontrahovaných 24,2 % alokovaných prostriedkov. Úroveň čerpania prostriedkov k uvedenému dátumu dosiahla 7,4 %. Termín na dokončenie kontrahovania je 30. 11. 2004, na vyplatenie finančných prostriedkov 30. 11. 2005.

V správe je uvedené aj monitorovanie a hodnotenie predvstupovej pomoci PHARE a programovanie PHARE 2003 a Prechodného fondu 2004.

Správa zahŕňa aj programovanie projektov pre Finančné memorandá PHARE 2003 a Prechodného fondu (Transition Facility) 2004, konkrétne pre komponenty harmonizácie s acquis communautaire, ekonomická a sociálna súdržnosť a cezhraničná spolupráca. Podporené opatrenia zahŕňajú aktivity v oblastiach budovania inštitúcií a investícií.
Celková finančná pomoc poskytnutá Európskou komisiou z rozpočtu Európskej únie v rámci Národného programu PHARE 2003 predstavuje 57,1 meur, v programoch cezhraničnej spolupráce 12,0 MEUR a v programoch Prechodného fondu (Transition Facility) 14,2 MEUR.

	Správa bola spracovaná na základe podkladov zo sektorov implementujúcich jednotlivé projekty PHARE ako aj na základe informácii o finančnom stave projektov PHARE z implementačných agentúr a Národného fondu SR k 31. 12. 2003.

Predkladaný materiál nemá negatívny dopad na štátny rozpočet, podnikateľskú sféru, životné prostredie a zamestnanosť.

Materiál sa predkladá na rokovanie vlády bez rozporov.